ועדת הכספים, כנסת 20, פרוטוקול מספר 1199, 2018-12-26 09:30

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אנחנו עוסקים בתקנות הדרכונים (הוראת שעה) (תיקון), התשע"ט-2018 ובתקנות הדרכונים (תיקון מס' ), התשע"ט-2018.

משה גפני: מי מציג את התקנות?

עירית ויסבלום: בוקר טוב.

עירית ויסבלום: אני עו"ד עירית ויסבלום מרשות האוכלוסין וההגירה.

עירית ויסבלום: העברנו פה בקיץ 2017 תיקון לתקנות הדרכונים והתאמנו את מערך גביית האגרות לתקופה של הנפקת תיעוד ביומטרי חובה לכל תושבי המדינה.

עירית ויסבלום: כל מי שהיה בדיונים האלה, לא במהרה שכחנו אותם.

עירית ויסבלום: הייתה סדרה של דיונים.

עירית ויסבלום: לדרישת הוועדה עשינו הפחתות וויתורים יפים וניכרים.

עירית ויסבלום: בסופו של יום זה אושר כהוראת שעה עד לסוף שנת 2018.

עירית ויסבלום: לכן אנחנו באים לכאן כדי לבקש להפוך את ההסדרים שאישרנו אז להסדרים קבועים.

משה גפני: אפשר שזו תהיה הוראת שעה לשנתיים?

משה גפני: יש לנו הרבה השגות על זה.

משה גפני: אני לא רוצה להיכנס לתוך הוויכוחים שהיו אז.

מיקי לוי: גם אני לא רוצה הוראת קבע.

מיקי לוי: אני מבקש שזה יאושר לשנתיים.

מיקי לוי: זה לא שאנחנו בולמים אתכם, אבל אנחנו רוצים להיות עם אצבע על הדופק.

מיקי לוי: מדובר באוכלוסיית מדינת ישראל.

משה גפני: יש שם בעיות.

משה גפני: את זוכרת את הדיונים.

מיקי לוי: יש לנו בכל יום שני וחמישי פניות בעניין.

מיקי לוי: אזכיר לכם את התינוק שחייבתם אותו בתשלום, וכל מיני דברים כאלה.

עירית ויסבלום: ענינו בעניין התינוק.

עירית ויסבלום: זה לא בתיקון הזה, זה משהו קבוע.

משה גפני: משנה לכם אם זה יהיה לשנתיים?

עירית ויסבלום: פשוט נצטרך לחזור שוב.

משה גפני: תצטרכו לבוא עוד פעם.

מיקי לוי: את יודעת כמה פעמים אני חוזר לוועדת הכנסת?

מיקי לוי: בכל שני וחמישי עשר פעמים.

מיקי לוי: ואנחנו לארג'ים בעניין הזה.

משה גפני: הוראת שעה לשנתיים אני יכול להעביר עכשיו, תוך דקה, וזהו.

עירית ויסבלום: עד סוף שנת 2020?

משה גפני: כן.

משה גפני: השאלה גם מי יהיה השר, ואולי אתם בעצמכם תראו אפשרויות לעשות שינויים.

משה גפני: כך אני חושב.

טמיר כהן: זה הוגן מאוד וצודק.

עירית ויסבלום: לא כך ראינו את הדברים, אבל בסדר.

אלי לוי: אלה היו תיקונים לבקשתנו.

משה גפני: בסדר, אנחנו לא הולכים נגדכם.

משה גפני: יש הרבה השגות על הדברים האלה.

משה גפני: גם לכם יש השגות, רק אתם אומרים: יש בעיה.

משה גפני: גם משרד האוצר לוחץ ומבקש.

עירית ויסבלום: תיקון נוסף שהוא לא במסגרת הוראת השעה, אנחנו נותנים פה איזו הקלה לחשבים שמנפיקים את מסמכי הנסיעה.

עירית ויסבלום: כרגע בטור ד' לתוספת יש אגרה מוזלת למשלמים באינטרנט בחודשי החורף.

עירית ויסבלום: היום המימוש של האגרה הזאת אפשרי רק עד 15 במרס.

עירית ויסבלום: התיקון שאנחנו מבקשים הוא לאפשר את המימוש הזה חודש נוסף.

עירית ויסבלום: זה פוצל לשני תיקונים.

מיקי לוי: זה עוד חודש שיינתן לאזרחים.

עירית ויסבלום: זה עוד חודש וחצי למעשה, עד סוף חודש אפריל.

משה גפני: בסדר.

עירית ויסבלום: זה לא במסגרת הוראת השעה אלא זה תיקון קבוע.

מיקי לוי: אין בעיה.

מיקי לוי: מקובל עליי תיקון קבוע.

משה גפני: אם זה מקובל על מיקי לוי, מי אני שאגיד לא.

משה גפני: תקראו את התקנות, בבקשה.

שלומית ארליך: נעשה התאמה.

שלומית ארליך: בתקנות הדרכונים (הוראת שעה) (תיקון), התשע"ט-2018 הנוסח יהפוך להיות הוראת שעה לשנתיים.

שלומית ארליך: נתקן בהתאם.

שלומית ארליך: תקנה 2 תישאר להיות בטלה.

שלומית ארליך: תקנות הדרכונים (תיקון מס' ), התשע"ט-2018 יישארו כפי שהן.

שלומית ארליך: תקנה 1 – תיקון התוספת "בתקנות הדרכונים, התש"ם-1980, בתוספת, בכותרת של טור ד' לטבלה, במקום "15 במרס" יבוא "15 באפריל".

עירית ויסבלום: לגבי הביטול של תקנה 2 – תקנה 2 לא תבוטל, אלא שבמקום שיהיה כתוב שזה עד 31 בדצמבר 2018, צריך לתקן את תקנה 2.

שלומית ארליך: נכון, זה לא ביטול.

שלומית ארליך: נעשה התאמה של הכול.

שלומית ארליך: את המהות הבנו.

משה גפני: אנחנו עוברים להצבעה על תקנות הדרכונים (הוראת שעה) (תיקון), התשע"ט-2018.

משה גפני: מי בעד אישור התקנות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 2

משה גפני: נמנעים – אין

משה גפני: התקנות אושרו.

משה גפני: מי בעד אישור תקנות הדרכונים (תיקון מס' ), התשע"ט-2018?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 2

משה גפני: נמנעים – אין

משה גפני: התקנות אושרו.

משה גפני: תודה רבה.

משה גפני: הישיבה נעולה.